35. schôdza NR SR - 1.deň - B. popoludní
Dátum: 2025-05-27
Poslanec: Turčanová, Andrea (KDH)
Druh vystúpenia: Vystúpenie v rozprave

47. Vážený pán predsedajúci, vážený pán minister, kolegyne, kolegovia, predložený návrh zákona si dáva za cieľ zvýšiť schopnosť štátu reagovať na mimoriadne situácie, zmodernizovať systém vojenských záloh, posilniť spoluprácu medzi civilnou a vojenskou zložkou bezpečnosti a zabezpečiť masovejšiu pripravenosť obyvateľstva na obranu. Všetko veľmi chvályhodné. Zároveň predložený návrh zavádza nové prvky ako národné obranné sily, brannú povinnosť v širšom zmysle a najmä žandársky zbor. Preto považujem tento návrh za ani nie dobrý, ani nie konštruktívny, ktorým sa chce riešiť už zlá situácia v štáte. Čiže po poriadku. Žandársky zbor je nová ozbrojená zložka v pôsobnosti Ministerstva obrany Slovenskej republiky, ktorá sa má spolupodieľať na plnení úloh Policajného zboru, ako je ochrana, dohliadanie na bezpečnosť, kontrola hraníc a tak ďalej. Jeho príslušníkmi môžu byť vojaci, bývalí príslušníci Policajného zboru, súčasní príslušníci Policajného zboru. Majú kompetencie podobné ako Policajný zbor, teda majú mať vlastnú uniformu, zbrane, výstroj a majú mať kompetenciu hliadkovať, kontrolovať, zasahovať a chrániť. To by som tak zjednodušila. Tým problémom, ktorý vnímam, je kompetenčný chaos. Nový žandársky zbor síce bude dopĺňať Policajný zbor, ale v zákone chýba presné rozdelenie úloh a zodpovednosti. Kto bude mať posledné slovo pri zásahu? Kto rozhodne, keď sa budú zložky prekrývať? Zákon hovorí o tom, že jednotliví žandári budú počas výkonu úloh podliehať polícii alebo vojenskej polícii podľa toho, kde pôsobia, ale zbor ako celok nemá jasné velenie, vlastnú štruktúru, ani kontrolu. Chýba teda jasný dohľad, kontrola. Ide de facto o vlastnú armádu alebo armádnu políciu ministra obrany bez kontroly verejnosti. Zákon totiž nič nehovorí o civilnej alebo parlamentnej kontrole. Je podriadený, žandársky zbor teda bude podriadený ministrovi obrany a nie sú v zákone upravené žiadne kontrolné mechanizmy pre žandársky zbor. Napríklad Policajný zbor Slovenskej republiky podlieha kontrole parlamentného výboru pre obranu a bezpečnosť alebo inšpekcii Ministerstva vnútra Slovenskej republiky. A § 22 ods. 7 upravuje už spomenutú situáciu tak, že žandár počas plnenia úloh podlieha Policajnému zboru, resp. vojenskej polícii, ale to sa týka iba jednotlivca žandára a nie žandárskeho zboru ako celku. Podľa navrhovateľa by malo prijatie zákona zvýšiť schopnosť štátu reagovať na mimoriadne situácie. Ako dvojnásobná primátorka krajského mesta mám však priamu skúsenosť s tým, ako štát zvláda a riadi mimoriadne situácie a že je, žiaľ, úplne jedno, kto je vtedy pri moci. Pretože krízové riadenie ako také a hlavne prevencia a príprava na mimoriadne situácie je v žalostnom a zanedbanom stave, robí sa na kolene a vždy reagujeme ex post. Ako primátorka som zažila viacero mimoriadnych situácií: tragický výbuch bytovky, pandémiu, utečeneckú krízu z Ukrajiny a vždy sa ukázalo, že štát nebol pripravený, reagoval pomaly a nejednotne. Štyri zložky, vojaci, policajti, hasiči a záchranári postupovali každá po svojom, čo v teréne spôsobovalo chaos. Ďalším z problémov, to už som hovorila, kontrola a dohľad. Nad žandárskym zborom nebude žiadna nezávislá kontrola, bude priamo podriadený ministrovi obrany, čo môže vytvoriť nebezpečný precedens koncentrácie moci. Pri všetkej úcte, nie je rozumné dávať do rúk jednej politickej osobe takú moc bez záchranných bŕzd a nezávislého dohľadu. Príklady zo sveta ukazujú, že koncentrácia represívnej sily bez kontroly je cesta do problémov. No a ďalším veľkým problémom sú peniaze. Ak žandár odslúži 20 dní služby po 12 hodín, dostane 3-tisíc eur bez ohľadu na to, že Policajný zbor a obecné alebo mestské polície sa už dnes boria s nízkymi platmi, zlými podmienkami a nedostatkom ľudí. Namiesto toho, aby štát podporil existujúce zložky, ktoré už máme, ideme zriaďovať novú, drahú a pravdepodobne neefektívnu. Znie to rozumne? Podľa mňa nie. Je to ako kúpiť si tretie auto, keď na prvé dve nemáme peniaze na opravu a dokonca ani natankovať. Financie, ktoré plánujete investovať do zriadenia novej bezpečnostnej zložky, by ste mali presunúť do podpory a posilnenia už existujúcich bezpečnostných štruktúr, ktoré sa v súčasnosti potýkajú s problémami. Policajný zbor Slovenskej republiky dlhodobo čelí nedostatku personálu, zastaralej technike, nízkym mzdám a nedostatočným možnostiam profesionálneho rozvoja, čo sa premieta do zníženej morálky príslušníkov, ich výkonu a nepriaznivo to ovplyvňuje aj ich psychické zdravie. Obecné a mestské polície zohrávajú dôležitú úlohu pri zabezpečovaní verejného poriadku na lokálnej úrovni, sú financované takmer výlučne z rozpočtov samospráv. Tieto však často zápasia s finančnými limitmi a nemajú kapacity na adekvátne financovanie. Kupovať nové autá, košele z kávových zŕn či predražené šiltovky je nehorázne dokonca aj v časoch, keď nie je potrebné šetriť a v období nevyhnutnej konsolidácie verejných financií je to absolútne neprijateľné. Vysielame tým signál pohŕdania všetkým slušným pracujúcim ľuďom, ktorí sa napriek ťažkostiam stále usilujú žiť a pracovať na Slovensku. Namiesto týchto nezmyselných nákupov by sme sa mali sústrediť na riešenie alarmujúceho stavu v polícii, akútny nedostatok policajtov, ich preťaženosť, následné zlyhávania, ako aj nedostatočnú psychologickú prípravu a podporu počas výkonu ich náročnej služby. Polícia nepotrebuje predražené nájmy a zbytočné nákupy. Potrebuje systémové reformy. Zriadenie tejto novej štruktúry s nejasnými kompetenciami bez jasného zakotvenia dohľadu a s výraznými finančnými nárokmi predstavuje riziko duplicitných funkcií a plytvania verejnými zdrojmi. Preto navrhujem, aby časť zákona, ktorá zriaďuje žandársky zbor, bola z návrhu úplne vyškrtnutá. A takisto vyzývam vládu, aby financie z nezmyselného nápadu investovala do už existujúcich bezpečnostných zložiek, ktoré sa topia v problémoch. Zlepšenie podmienok v Policajnom zbore, zvýšenie kompetencií a zmena financovania pre obecné polície, aby to nebolo len pleciach samospráv. Ďakujem, že ste ma vypočuli.